Tugtar an fhaisnéis seo a leanas ar aird -

ABDOLLAHI Hamed, AL-NASSER Abdelkarim Hussein Mohamed, AL-YACOUB Ibrahim Salih Mohammed, ARBABSIAR Manssor, BOUYERI Mohammed, EL HAJJ Hassan Hassan, IZZ-AL-DIN Hasan, MELIAD Farah, MOHAMMED Khalid Sheikh, SHAHLAI Abdul Reza, SHAKURI Ali Gholam, PÁIRTÍ CUMANNACH NA nOILEÁN FILIPÍNEACH, lena n-áirítear Arm Nua an Phobail (APN), Sciathán Míleata Hezbollah, Hizbul Mujahideen – HM, Ejército de Liberación Nacional (“Arm Saoirse Náisiúnta”), Fronta Pobail i gcomhair Shaoirse na Palaistíne - PFLP, Fronta Pobail i gcomhair Shaoirse na Palaistíne – Ceannas Ginearálta, Devrimci Halk Kurtuluș Partisi-Cephesi – DHKP/C, an Chonair Lonrach – SL, agus Teyrbazen Azadiya Kurdistan – TAK

na ndaoine agus na ngrúpaí a áirítear ar liosta na ndaoine, na ngrúpaí agus na n-eintiteas faoi réir Airteagail 2, 3 agus 4 de Chomhsheasamh 2001/931/CBES ón gComhairle maidir le bearta sonracha a chur i bhfeidhm chun an sceimhlitheoireacht a chomhrac agus Rialachán (CE) Uimh. 2580/2001 ón gComhairle maidir le bearta sriantacha sonracha atá dírithe ar dhaoine agus ar eintitis áirithe d’fhonn an sceimhlitheoireacht a chomhrac

(Féach na hIarscríbhinní a ghabhann le Cinneadh (CBES) 2022/152 ón gComhairle agus Rialachán Cur Chun Feidhme (AE) 2022/147 ón gComhairle)

(2022/C 195/03)

Tugtar an fhaisnéis seo a leanas ar aird na ndaoine agus na ngrúpaí thuasluaite a liostaítear i gCinneadh (CBES) 2022/152 ón gComhairle (1) agus i Rialachán Cur Chun Feidhme (AE) 2022/147 ón gComhairle (2).

Le Rialachán (CE) Uimh. 2580/2001 ón gComhairle (3), foráiltear gur féidir gach ciste, gach sócmhainn airgeadais agus gach acmhainn eacnamaíoch dá bhfuil ag na daoine agus na grúpaí lena mbaineann a chalcadh, agus nach ceadmhach aon chistí, sócmhainní airgeadais eile ná acmhainní eacnamaíocha a chur ar fáil dóibh, go díreach ná go hindíreach.

Cuireadh faisnéis nua ar fáil don Chomhairle a bhaineann le liostú na ndaoine agus na ngrúpaí thuasluaite. Tar éis di an fhaisnéis nua sin a mheas, tá sé ar intinn ag an gComhairle na ráitis ar chúiseanna a leasú dá réir.

Féadfaidh na daoine agus na grúpaí lena mbaineann iarraidh a chur isteach chun na ráitis ar chúiseanna atá á mbeartú maidir lena gcoinneáil ar an liosta thuasluaite a fháil chuig an seoladh seo a leanas:

Council of the European Union (Attn: COMET designations) Rue de la Loi/Wetstraat 175 1048 Bruxelles/Brussel BELGIQUE/BELGIË

Rphost: sanctions@consilium.europa.eu

Ba cheart iarraidh den sórt sin a chur isteach faoin 20 Bealtaine 2022.

Féadfaidh na daoine agus na grúpaí, tráth ar bith, iarraidh a chur faoi bhráid na Comhairle chuig an seoladh thuas, mar aon le haon doiciméadacht tacaíochta, go ndéanfaí athbhreithniú ar an gcinneadh iad a chur agus a choinneáil ar an liosta. Déanfar na hiarrataí sin a mheas ach a bhfaighfear iad. I ndáil leis an méid sin, tugtar ar aird na ndaoine agus na ngrúpaí lena mbaineann go ndéanann an Chomhairle athbhreithniú go tráthrialta ar an liosta de réir Airteagal 1(6) de Chomhsheasamh 2001/931/CBES (4).

Tugtar ar aird na ndaoine agus na ngrúpaí lena mbaineann gur féidir iarratas a dhéanamh chuig údaráis inniúla an Bhallstáit nó na mBallstát ábhartha mar a liostaítear iad san Iarscríbhinn a ghabhann leis an Rialachán d’fhonn údarú a fháil cistí calctha a úsáid chun bunriachtanais nó íocaíochtaí sonracha a chumhdach, i gcomhréir le hAirteagal 5(2) den Rialachán sin.

(1) IO L 25, 4.2.2022, lgh. 13.

(2) IO L 25, 4.2.2022, lgh. 13.

(3) IO L 344, 28.12.2001, lgh. 70.

(4) IO L 344, 28.12.2001, lgh. 93.